DA Den Europæiske Unions Tidende C 144/32

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 144/11

Denne offentliggørelse giver ret til at gøre indsigelse mod ansøgningen, jf. artikel 7 i forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»NEW SEASON COMBER POTATOES«/»COMBER EARLIES«

EF-Nr.: UK-PGI-0005-0810-11.06.2010

BGB ( X ) BOB ( )

1. Betegnelse:

»New Season Comber Potatoes«/»Comber Earlies«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produktets art:

Kategori 1.6. Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1:

New Season Comber Potato/Comber Earlies er navnet på umodne kartofler af arten Solanum tuberosum i natskyggefamilien. New Season Comber Potatoes/Comber Earlies dyrkes på grundlag af de basisfrøsorter, der er opført i de nationale registre over plantesorter i EU-medlemsstaterne. De skal plantes, dyrkes og høstes i det afgrænsede område, der omgiver byen Comber. Læggeknoldene plantes i riller fra begyndelsen af januar hvert år. Dette er langt tidligere end i andre dele af Nordirland, fordi det varmere klima og den mere veldrænede jord i det angivne område betyder, at der er en mindre risiko for frost end i resten af Nordirland.

Planterne har mørkegrønne blade, og selve kartoflerne er små (30-70 mm i diameter) med en rund eller oval form. Skrællen er blød, glat, tynd og løs, farven afhænger af sorten, og kødet er hvidt/cremefarvet. Smagen er jordagtig, sød og nøddeagtig, hvilket giver en karakteristisk smag af »tidlig« kartoffel.

Kartoflerne sælges enten i løs vægt eller emballeret i pakker med forskellig vægt.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

New Season Comber Potatoes/Comber Earlies skal plantes, dyrkes og høstes i det angivne område. Læggeknoldene skal plantes i riller fra begyndelsen af januar hvert år. Knoldene skal høstes mellem begyndelsen af maj og slutningen af juli, før de er fuldstændig modne.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Hver kasse eller pose med kartofler er mærket med et plantesundhedsidentifikationsnummer, der udstedes af Department of Agriculture and Rural Development for Northern Ireland (ministeriet for landbrug og udvikling af landdistrikter i Nordirland), og som er specielt for de enkelte gårde. Dette betyder, at hvert parti kan spores tilbage til den gård, hvor det blev produceret.

Lokalt går produktet også under det traditionelle navn »Comber Earlies« og må markedsføres som sådan. Mærkningen skal indeholde enten betegnelsen »New Season Comber Potatoes« eller »Comber Earlies«.

4. Afgrænsning af det geografiske område:

Det angivne område er det område, der oprindelig er beskrevet som Hamilton Montgomery-jordene, og som er koncentreret om byen Comber, omfattende Ards Borough Council så langt mod syd som Ardkeen på halvøen Ards og Crossgar og Killyleagh på vestsiden af Strangford Lough, North Down Borough Council og dele af Castlereagh, Belfast og Down District Council øst for vejen (A7), der løber fra Carryduff til Killyleagh via Saintfield og Crossgar.

5. Tilknytning til det geografiske område:

5.1. Det geografiske områdes egenart:

Jorden og klimaet i det angivne område er med til at sikre, at New Season Comber Potatoes/Comber Earlies har et godt omdømme. Området domineres af Strangford Lough, som er den største fjord i De Britiske Øer. Jordbunden omkring fjorden består af rød sandsten fra Trias og grus. Dette betyder, at jorden er lettere og veldrænet og dermed tørrer og opvarmes hurtigere end i nogen anden del af Nordirland.

Den beskyttelse, som Ards Peninsula mod vest og Mourne Mountains mod syd yder, betyder sammen med områdets beliggenhed i det sydøstlige Nordirland, at klimaet i det angivne område er både varmere og mere tørt end i andre dele af Nordirland. Det meste af området er lavtliggende, og Strangford Lough har en stærkt mildnende indflydelse på vintervejret og gør det meget mildere end andre steder i Nordirland. Jorden er derfor varmere og mere tør, området har det største antal årlige solskinstimer (ca. 1 500 timer om året), og vækstsæsonen for New Season Comber Potatoes/Comber Earlies starter derfor tidligere end for kartofler i resten af Nordirland. Området har den længste gennemsnitlige vækstsæson i nogen del af Nordirland på over 270 dage. Klimaet og topografien betyder også, at der er en mindre risiko for frost i det angivne område.

5.2. Produktets egenart:

New Season Comber Potatoes/Comber Earlies er karakteriseret ved og værdsat på grund af deres enestående udseende og smag. Kartoflernes omdømme og efterspørgslen efter dem understøttes af det forhold, at de er de tidligste kartofler, der kan fås i Nordirland, og at de har en enestående smag og konsistens.

De har en jordagtig, nøddeagtig smag og kan omgående genkendes på deres bløde, tynde skræl, som ofte allerede er begyndt af løsnes på købstidspunktet. På grund af den bløde, løse skræl høstes kartoflen langsomt for at mindske skader og for at bevare skrællen. Kartoflerne markedsføres af producenten samme dag, som de høstes.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (BGB):

Anerkendelsen af den beskyttede geografiske betegnelse »New Season Comber Potatoes/Comber Earlies« er berettiget som følge af den tidlige høst.

New Season Comber Potatoes/Comber Earlies er kendt for deres kvalitet i hele Nordirland, særlig i de østlige egne. Kartoflerne har fået et godt omdømme i landdistrikterne inden for og omkring det angivne område samt i de nærliggende byer Belfast og Lisburn, hvor detailhandlere og restauranter søger at fremme salget af New Season Comber Potatoes/Comber Earlies til lokalbefolkningen og turister i såvel forretninger som på menuer.

Efterspørgslen efter New Season Comber Potatoes/Comber Earlies og deres gode omdømme understøttes af det forhold, at de er de tidligste kartofler, der kan fås, og at de har en enestående smag og konsistens. Klimaet i det angivne område betyder, at jorden tørrer hurtigere, hvilket reducerer risikoen for frost i vintermånederne. Dette medfører, at vækstsæsonen kan starte tidligere end for kartofler i resten af Nordirland. Jorden er mere tør og lettere end i andre områder i Nordirland. Dette betyder, at på grund af de klimatiske og topografiske forhold i det pågældende område kan knoldene plantes og høstes tidligere end noget andet sted i Nordirland. Muligheden for at høste New Season Combers/Comber Earlies så tidligt betyder, at deres organoleptiske egenskaber adskiller sig kvalitativt fra egenskaberne ved modne knolde. Den særegne jordagtige, nøddeagtige smag og den karakteristiske bløde og glatte skræl har givet New Season Comber Potatoes/Comber Earlies deres enestående omdømme både inden og uden for Irland.

Både den tidlige plantning og den tidlige høst, som er mulig i mikroklimaet i Comber-området, bidrager til den enestående smag og konsistens ved New Season Comber Potatoes/Comber Earlies. Planterne vokser hurtigt i de varme temperaturer, og knoldene bliver hurtigt større.

Det forhold, at der er tale om de tidligste kartofler i Nordirland, gør sammen med det gode omdømme, at de lokale detailhandlere annoncerer i pressen, når de modtager den første høst af New Season Comber Potatoes/Comber Earlies. Efter høsten er forbrugerne desuden villige til at betale meget mere for denne kartoffel end for andre tilgængelige kartoffelsorter.

Det angivne område har en historie, som er ensbetydende med kartoffelavl, og som er nært forbundet med de to ulsterskotske familier Hamiltons og Montgomerys slægtshistorier. De første år af koloniseringen blev nedskrevet i »The Montgomery Manuscripts«, som blev skrevet af William Montgomery, barnebarn til Sir Hugh Montgomery. Denne beretning indeholder en passage, som er dateret til 1606, og som anses for at være den tidligste skriftlige henvisning til kartofler i Irland:

»Hendes nåde havde også gårde i Greyabbey og Coiner [Comber] samt i Newtown, som både forsynede nyankomne og hendes eget hus; og hun fandt nemt mænd til plov og lade, … for hvilket hun gav dem græs og en vis mængde korn om året, og et hus og et stykke havejord samt jord til hør og kartofler«.

Det drejer sig om området Hamilton Lands og Montgomery Lands, herunder Comber, Greyabbey og Newtownards, hvor der stadig dyrkes New Season Comber Potatoes. Den historiske forbindelse med de oprindelige beplantninger fremgår af, at der stadig er et antal Hamiltons, som dyrker Comber-kartofler.

Comber-området har været ensbetydende med kartoffeldyrkning i mange århundreder. Den første skriftlige reference til kartofler i Irland (i 1606) henviser til jord i Comber, der overdrages med henblik på dyrkning af kartofler. Byen markedsfører fortsat sig selv som kartoflernes hjemsted i Nordirland. Byrådet markedsfører byen i hele Nordirland som kartoflens hjemsted i Nordirland med forskellige begivenheder og festivaler, som f.eks. »Spud Fest« (kartoffelfestival). Restauranter og hoteller i hele Nordirland markedsfører New Season Comber Potatoes/Comber Earlies på deres menuer som en regional specialitet, der kan serveres på forskellige måder, hvoraf den mest populære helt enkelt er kogt kartoffel med en klat smør.

Henvisning til offentliggørelse af varespecifikationen:

(Artikel 5, stk. 7, i forordning (EF) nr. 510/2006)

http://www.defra.gov.uk/foodfarm/food/industry/regional/foodname/products/documents/new-season-comber-potatoes.pdf

(1) EUT L 93 af 31.3.2006, s. 12.